**SV kjemper for gratis tannhelse/Nå starter tannhelsereformen!**

**I dag gruer mange seg til å gå til tannlegen, ikke bare av frykt for hull i tennene, men også av frykt for utgiftene. SV vil at det ikke skal koste mer å gå til tannlegen enn å gå til legen.**

*Av Lokal folkevalgt for SV*

Det er et helt avgjørende nybrottsarbeid som nå settes i gang for å for å gjøre tannhelse billigere og etter hvert gratis i Norge. Nå opprettes et utvalg for tannhelse som SV fikk presset gjennom i budsjettforhandlingene. Utvalget skal jobbe frem løsninger for hvordan vi kan innføre en tannhelsereform hvor det settes en øvre grense for hvor mye hver enkelt av oss skal betale i egenandel når vi går til tannlegen. Det skal ikke koste mer å knekke en tann enn det koster å knekke en finger.

En fullstendig tannhelsereform i Norge skal sørge for at flere kan få behandling i offentlig regi, og at tannhelse blir en del av folketrygda. En slik reform vil ta flere år å innføre. I mellomtiden skal SV sørge for å redusere utgiftene for de mest omfattende behandlingene, utvide det offentlige tilbudet og styrke tilbudet for de som har størst behov for det.

Vi er i gang! SV har presset gjennom at 21- og 22-åringer nå får halv pris på tannlege. I tillegg har vi presset gjennom økt støtte til tannregulering og tannhelsebehandling for personer med traumer, samt en generell styrking av den offentlige tannhelsetjenesten.

La oss tette det største hullet i velferdsstaten. Forbrukslån for å fikse tennene er ikke en velferdsstat verdig. Ingen skal måtte gå gjennom livet med lukket munn for å skjule at de ikke hadde råd til å fikse tennene. Det skal ikke koste mer for tannhelse enn for andre helsetjenester. Vi skal starte med de eldste og de yngste, og så gradvis senke egenandelene for alle. Det er et stort steg videre for velferdsstaten vår.